་ལྷན་སྐྱེས་ཀུན་བརྟགས་གཉིས། །ཐེ་ཚོམ་ངེས་པ་མ་རྙེད་པའི། །རྣམ་པ་བློ་རྩེ་གཉིས་པའོ། །ལྟ་བ་དངོས་པོའི་གནས་ལུགས་ལ། །ལོག་པར་མཐོང་བ་ལྟ་བའོ། །དབྱེ་ན་འཇིག་མཐར་ལོག་པར་ལྟ། །ལྟ་དང་ཚུལ་བརྟུལ་མཆོག་འཛིན་ལྔ། །དང་པོ་འཇིག་ལྟ་ཉི་ཤུ་ནི། །གཟུགས་ནི་བདག་ཡིན་བདག་གཟུགས་ལྡན། །བདག་ལ་གཟུགས་གནས་གཟུགས་ལ་ནི། །བདག་གནས་དེ་བཞིན་ཚོར་སོགས་ལ། །ཕུང་པོ་བདག་ཏུ་ལྟ་བ་ལྔ། །བདག་གིར་ལྟ་བ་བཅོ་ལྔའོ། །མཐར་འཛིན་ལྟ་བ་བཞིའམ་བརྒྱད། །ལོག་ལྟ་སྒྲོ་སྐུར་ཕྱོགས་གཉིས་ཏེ། །དེ་དག་ལྟ་བའི་ཀུན་སྦྱོར་གསུམ། །ཕྱི་མ་འཛིན་པའི་ཀུན་སྦྱོར་གཉིས། །ལྟ་བ་ལྔ་དང་ལྟ་མིན་ལྔར། །སྲིད་པའི་ཕྲ་རྒྱས་བཅུ་ཞེས་བྱ། །ཁྲོ་དང་འཁོན་འཛིན་འཆབ་དང་འཚིགཕྲག་དོག་སེར་སྣ་གཡོ་སྒྱུ་རྒྱགས། །རྣམ་

འཚེ་ངོ་ཚ་ཁྲེལ་མེད་པ། །རྨུགས་དང་རྒོད་དང་མ་དད་དང་། །ལེ་ལོ་བག་མེད་བརྗེད་ངས་ཆེ། །རྣམ་གཡེང་ཤེས་བཞིན་མ་ཡིན་པ། །ཉི་ཤུ་པ་ནི་ཉེ་ཉོན་ནོ། །ཁྲོ་བ་སྡང་བའི་སེམས་འཆང་བའི། །རྣམ་འགྱུར་ལུས་ངག་གསལ་བའོ། །འཁོན་འཛིན་སྔར་འཁོན་ཡིད་ལ་འཛིན། །འཆབ་པ་ཉེས་པ་མི་བརྗོད་གསང་། །འཚིག་པ་ཁོང་འཁྲུག་བཞིན་དུ་གནས། །ཕྲག་དོག་གཞན་གོང་གཏོང་མི་བཟོད། །སེར་སྣ་ནོར་རྫས་མི་གཏོང་འཛིན། །གཡོ་ནི་གཞན་མགོ་བསྐོར་བར་བསམ། །སྒྱུ་ནི་བསླུ་བའི་ཐབས་ལ་སེམས། །རྒྱགས་པ་སེམས་ནི་ཁེངས་པ་སྟེ། །དབྱེ་ན་ཐོས་དང་ལང་ཚོས་རྒྱགས། །རིགས་གཟུགས་དབང་ཐང་རྒྱགས་པ་ལྔ། །རྣམ་འཚེ་མི་བདེ་སྦྱོར་བར་སེམས། །ངོ་ཚ་མེད་པ་བདག་དང་ཆོས། །དབང་བྱས་ཉེས་པ་ལ་མི་ལེན། །ཁྲེལ་མེད་གཞན་ངོར་ཉེས་མི་འཛེམ། །རྨུགས་པ་སེམས་ལ་མུན་པ་བབས། །རྒོད་པ་འདོད་སར་སེམས་འཕྲོ་བ། །མ་དད་ལོག་ལྟ་སེམས་རྙོག་ཅན། །ལེ་ལོ་བྱ་བ་ཕྱི་བཤོལ་ཏེ། །དབྱེ་ན་བྱ་བ་ངན་ཞེན་དང་། །སྒྱིད་ལུག་པ་ཡི་ལེ་ལོ་གཉིས། །བག་མེད་ཉེས་པར་དོགས་ཟོན་མེད། །བརྗེད་ངས་སྔར་འདྲིས་དངོས་པོ་བསྐྱུད། །རྣམ་གཡེང་ཤེས་པ་ཡུལ་ཕྱིར་གཡེང་། །ཤེས་བཞིན་

མ་ཡིན་ཤེས་རབ་རྒྱུན། །དྲན་པས་མ་ཟིན་ལུས་པའོ། །གཉིད་འགྱོད་རྟོག་དཔྱོད་གཞན་འགྱུར་བཞི། །གཉིད་ནི་ལུས་སེམས་བཟུང་མི་བཏུབ། །འགྱོད་པ་མེད་ལས་སེམས་ཕྱིར་ཕྱོགས། །རེག་པ་དོན་གྱི་ངོ་བོ་འཛིན། །དཔྱོད་པ་དོན་གྱི་ཁྱད་པར་དཔྱོད། །འདི་བཞི་དགེ་སྡིག་གཞན་དབང་ཅན། །མཚུངས་ལྡན་མིན་པའི་འདུ་བྱེད་ནི། །ཐོབ་དང་མ་ཐོབ་རིགས་མཐུན་པ། །འདུ་ཤེས་མེད་དང་དེའི་སྙོམས་འཇུག འགོག་པའི་སྙོམས་འཇུག་སྲོག་གི་དབང་། །སྐྱེ་དང་རྒ་དང་གནས་པ་དང་། །མི་རྟག་མིང་དང་ཚིག་གི་ཚོགས། །ཡི་གེའི་ཚོགས་དང་བཅུ་བཞིའོ། །རྣམ་ཤེས་ཡུལ་རིག་མཚན་ཉིད་ཅན། །དབྱེ་ན་ཚོགས་དྲུག་རེ་རེར་ཡང་། །དམིགས་རྣམ་སྐྱེ་བའི་གོ་རིམ་དང་། །བྱེད་ལས་གང་གི་ངོ་བོ་ལས། །དམིགས་པ་ཡུལ་ལ་དམིགས་ནས་སྐྱེ། །རྣམ་པ་ཡུལ་གྱི་རྣམ་ལྡན་དུ། །གོ་རིམ་དབང་ཤེས་སྐད་ཅིག་མ། །དང་པོ་འགགས་པའི་གཉིས་པ་དང་། །ཡིད་ཤེས་དང་པོ་རང་དུས་མཉམས། །སྐད་ཅིག་སེ་གོལ་གཅིག་གི་ཡུན། །དྲུག་ཅུའི་ཆ་གཅིག་དུས་མཐའི་དང་། །དེ་བརྒྱ་ཉི་ཤུར་དེའི་སྐད་ཅིག།བྱ་བ་རྫོགས་པ་བྱ་རྫོགས་ཏེ། །དེ་ལ་རིང་ཐུང་མ་ངེས་པ། །བྱེད་ལས་དབང་པོར་བརྟེན་ནས་ཡུལ། །མཐོང་བར་བྱེད་ལ་ངོ་བོ་ནི། །ཡུལ་

རེིག་པ་ཡི་མཚན་ཉིད་ཅན། །དབང་པོ་ཉི་ཤུ་རྩ་གཉིས་ལས། །གཟུགས་ཕུང་གིས་བསྡུས་དབང་པོ་ནི། །གཟུགས་ཅན་ལྔ་སྟེ་ཕོ་མོའི་དབང་། །ཚོར་ཕུང་བདེ་སྡུག་ཡིད་བདེ་དང་། །མི་བདེ་བཏང་སྙོམས་དབང་པོ་ལྔ། །ལྡན་མིན་འདུ་བྱེད་སྲོག་གི་དབང་། །རྣམ་ཤེས་ཡིད་ཀྱི་དབང་པོ་སྟེ། །བཅུ་བཞི་གཙོ་བོར་ཀུན་ཉོན་ཕྱོགས། །མཚུངས་ལྡན་འདུ་བྱེད་ཀྱིས་བསྡུས་པའི། །དད་བཙོན་དྲན་ཏིང་ཤེས་རབ་དང་། །སྦྱོར་ལམ་ཀུན་ཤེས་བྱེད་པ་དང་། །མཐོང་ལམ་ཀུན་ཤེས་པའི་དབང་པོ། །སྒོམ་ལམ་ཡན་ཆད་ཀུན་ཤེས་དང་། །ལྡན་པ་བརྒྱད་ནི་རྣམ་བྱང་ཕྱོགས། །སྐྱེ་མཆེད་བཅུ་གཉིས་ཕྱི་ཡི་དྲུག །གཟུགས་སྒྲ་དྲི་རོ་རེག་བྱ་ཆོས། །མིག་ནས་ཡིད་བར་ནང་གི་དྲུག །རིགས་སམ་ཁམས་ལ་བཅོ་བརྒྱད་ལས། །གཟུགས་ནས་ཆོས་བར་ཕྱི་ཡུལ་དྲུག །མིག་ནས་ཡིད་བར་ནང་དབང་དྲུག །གསང་བ་རྣམ་ཤེས་ཁམས་དྲུག་བཅས། །དེ་ལྟར་གཟུགས་ཀྱི་ཕུང་པོ་དང་། །ཡིད་ཀྱི་སྐྱེ་མཆེད་ཆོས་ཀྱི་ཁམས། །གསུམ་གྱིས་ཤེས་བྱའི་ཆོས་རྣམས་བསྡུས། །རྟེན་འབྲེལ་ཀུན་བྱང་ཕྱོགས་གཉིས་ལས། །དང་པོར་ཕྱི་ནང་ཕྱི་ལའང་། །རྒྱུ་རྐྱེན་གཉིས་ལས་རྒྱུ་དང་འབྲེལ། །ས་བོན་མྱུ་གུ་འདབ་མ་དང་། །སྦུ་གུ་སྙིང་པོ་མེ་ཏོག་འབྲས། །རྐྱེན་ས་ཆུ་

མེ་རླུང་མཁའ་དུས། །ནང་གི་རྒྱུ་དང་རྟེན་འབྲེལ་ནི། །མ་རིག་འདུ་བྱེད་རྣམ་ཤེས་དང་། །མིང་གཟུགས་སྐྱེ་མཆེད་རེག་ཚོར་བ། །སྲེད་ལེན་སྲིད་པ་སྐྱེ་རྒ་ཤི། །མ་རིག་སྲེད་ལེན་ཉོན་མོངས་ལམ། །འདུ་བྱེད་སྲིད་པ་ལས་ཀྱི་ལམ། །ལྷག་མ་བདུན་ནི་རྣམ་སྨིན་ལམ། །དེ་གསུམ་ཉོན་མོངས་ལས་དང་ནི། །སྐྱེ་བའི་ཀུན་ནས་ཉོན་མོངས་བརྗོད། །མ་རིག་འདུ་བྱེད་ཚེ་སྔོན་མ། །སྐྱེ་བ་རྒ་ཤི་ཕྱི་མའི་སྐབས། །ལྷག་མ་བརྒྱད་ནི་བར་མའི་སྐབས། །རྐྱེན་ནི་ནང་གི་ས་ཆུ་དང་། །མེ་རླུང་ནམ་མཁའ་སེམས་ཏེ་དྲུག།རྣམ་བྱང་ལམ་དང་འབྲས་བུ་གཉིས། །རྒ་ཤི་སྐྱེ་བ་ལས་བྱུང་ནས། །སྲིད་རྩའི་མ་རིག་ལྷན་སྐྱེས་ཀྱི། །དངོས་གཉེན་ལམ་བདེན་གཙོ་བོ་ནི། །ཟག་མེད་ཤེས་རབ་ཚུལ་ཏིང་འཁོར། །དེས་ནི་སྲིད་པའི་རྟེན་ཅིང་འབྲེལ། །རྩ་བ་བཅད་པའི་ཡལ་ག་བཞིན། །འབྲས་བུའི་རྟེན་འབྲེལ་ལམ་དེས་ནི། །མཐོང་སྒོམ་སྤང་བྱ་མཐའ་དག་སྤངས། །རྣམ་མཁྱེན་ཡེ་ཤེས་མངོན་བྱས་ནས། །འབྲེལ་བ་གསུམ་གྱིས་གཞན་དོན་མཛད། །གནས་དང་གནས་མིན་རྣམ་གཞག་ལ། །རྒྱུ་འབྲས་བདེན་པ་རྣམ་པ་གཉིས། །དང་པོ་ལས་དང་རྒྱུ་རྐྱེན་འབྲས། །ལས་ལ་ལུས་ངག་ཡིད་གསུམ་མམ། །དགེ་དང་མི་དགེ་མི་གཡོ་བ། །ཡང་ན་

ལུང་མ་བསྟན་དང་གསུམ། །དགེ་བར་བསོད་ནམས་ཆ་མཐུན་དང་། །ཚོགས་ལམ་ཐར་པ་ཆ་མཐུན་དང་། །སྦྱོར་ལམ་ངེས་འབྱེད་མཐོང་ལམ་ཡན། །ཟག་མེད་དགེ་བ་བཞིར་དབྱེའམ། །ངོ་བོ་ཉིད་དང་མཚུངས་པར་ལྡན། །ཀུན་ནས་བསླང་དང་དོན་དམ་བཞི། །མི་དགེ་བ་ལ་དེ་བཞིར་དབྱེ། །ཉོན་མོངས་རྣམས་དང་དེ་ལྡན་པའི། །སེམས་དང་སེམས་བྱུང་དེས་བསྐྱེད་པའི། །ལུས་ངག་ལས་དང་འཁོར་བ་རྣམས། །ལུང་མ་བསྟན་ལ་རྣམ་སྨིན་སྐྱེས། །སྤྱོད་ལམ་པ་དང་བཟོ་ཡི་གནས། །སྤྲུལ་པའི་སེམས་དང་རྣམ་པ་བཞི། །རྒྱུ་ནི་རྣམ་པར་བཞག་པ་ནི། །བྱེད་རྒྱུ་ལྷན་ཅིག་འབྱུང་བ་དང་། །སྐལ་མཉམ་མཚུངས་པར་ལྡན་པ་དང་། །མཚུངས་པ་ལྔ་མཚུངས་པར་ཀུན་ཏུ་འགྲོ་དང་རྣམ་སྨིན་ནོ། །རྒྱུ་ནི་རྣམ་པ་དྲུག་ཏུ་འདོད། །རྐྱེན་ནི་བཞི་སྟེ་རྒྱུ་དང་ནི། །དམིགས་པ་ཡུལ་དང་ནི་དེ་མ་ཐག སྔ་མ་འགག་མ་ཐག བྱེད་རྒྱུ་དང་བདག་པོ་ཡང་ནི་དེ་བཞིན་ནོ། །འབྲས་བུ་རྣམ་སྨིན་རྒྱུ་མཐུན་དང་། །དབང་དང་སྐྱེས་བུ་བྱེད་པའི་འབྲས། །བྲལ་བའི་འབྲས་བུ་དང་ནི་ལྔ། །བདེན་པ་བཞི་དང་བདེན་གཉིས་ལས། །སྡུག་ཀུན་འགོག་ལམ་བདེན་པ་བཞི། །སྡུག་བསྔལ་བདེན་པའི་རྣམ་པ་བཞི། །མི་རྟག་སྡུག་བསྔལ་སྟོང་བདག་མེད། །ཀུན་འབྱུང་ལས་ཉོན་གཉིས་པོ་ལ། །རྒྱུ་

དང་ཀུན་འབྱུང་རབ་སྐྱེ་རྐྱེན། །བརྟགས་དང་བརྟགས་མིན་འགོག་པ་གཉིས། །འགོག་ཞི་གྱ་ནོམ་ངེས་པར་འབྱུང་། །ལམ་ལ་བྱང་ཕྱོགས་སོ་བདུན་དང་། །འབྲས་བུ་སྟོབས་སོགས་ཟག་མེད་ཆོས། །ལམ་རིགས་སྒྲུབ་པ་ངེས་པར་འབྱིན། །བདེན་པ་གཉིས་ཀྱི་རྣམ་གཞག་ལ། །གྲུབ་མཐའ་བཞི་ཡི་དབང་བྱས་ཏེ། །ཐེག་དམན་བྱེ་བྲག་སྨྲ་བས་ནི། །གང་ལ་བཅོམ་དང་བློ་ཡིས་གཞན། །བསལ་ན་དེ་བློ་མི་འཇུག་པ། །བུམ་ཆུ་བཞིན་དུ་ཀུན་རྫོབ་ཏུ། །ཡོད་དེ་དོན་དམ་ཡོད་གཞན་ནོ། །གཞིག་དང་གཞལ་བས་རང་འཛིན་བློ། །འདོར་རུང་ཀུན་རྫོབ་བདེན་པ་སྟེ། །ལྡོག་པ་དོན་དམ་བདེན་པར་བཞེད། །ཐེག་དམན་མདོ་སྡེ་བ་ལྟར་ན། །དོན་བྱེད་ནུས་པ་གང་ཡིན་པ། །དེ་འདིར་དོན་དམ་ཡོད་པ་ཡིན། །གཞན་ནི་ཀུན་རྫོབ་ཡོད་པ་སྟེ། །དེ་དག་རང་སྤྱིའི་མཚན་ཉིད་བཤད། །སྤྱི་མཚན་དངོས་མེད་འདུས་མ་བྱས། །རྟག་པ་ཀུན་རྫོབ་བདེན་པ་རྣམས། །དོན་གཅིག་རྟོག་པ་བཅས་པའི་ཡུལ། །རང་མཚན་དངོས་པོ་མི་རྟག་པ། །འདུས་བྱས་དོན་དམ་བདེན་པ་རྣམས། །དོན་གཅིག་རྟོག་མེད་མངོན་སུམ་ཡུལ། །ཐེག་ཆེན་སེམས་ཙམ་བདེན་པ་གཉིས། །དཔེར་ན་ཐག་ཁྲར་སྦྲུལ་འཁྲུལ་དུས། །ཐག་ཁྲར་སྦྲུལ་ལོ་

སྙམ་པ་བཞིན། །ཡུལ་དང་ཡུལ་གྱི་མིང་རྣམས་ནི། །ཀུན་བརྟགས་ཞེས་བརྗོད་ཐག་ཁྲ་བཞིན། །སེམས་དང་སེམས་བྱུང་གཞན་དབང་སྟེ། །དེ་དག་ཀུན་རྫོབ་བདེན་པར་འདོད། །ཐག་ཁྲར་སྦྲུལ་ནི་མ་གྲུབ་པ། །ཡོངས་གྲུབ་ཀྱིས་བསྡུས་གཟུང་དང་འཛིན། །གཉིས་སྟོང་རང་རིག་རང་གསལ་བས། །དོན་དམ་བདེན་པ་ཡིན་པར་འདོད། །ཐེག་པ་ཆེན་པོ་དབུ་མ་པས། །རྟེན་ཅིང་འབྲེལ་འབྱུང་གང་ཡིནཔ། །དེ་ནི་སྟོང་པ་ཉིད་དུ་བརྗོད། །དེ་ལ་བརྟེན་ནས་གདགས་པ་སྟེ། །དེ་ནི་དབུ་མའི་ལམ་ཡིན་ནོ། །རྟེན་ཅིང་འབྲེལ་འབྱུང་མ་ཡིན་པའི། །ཆོས་འགའ་ཡོད་པ་མ་ཡིན་ནོ། །དེ་ཕྱིར་སྟོང་ཉིད་མ་ཡིན་པའི། །ཆོས་འགའ་ཡོད་པ་མ་ཡིན་ནོ། །གཞི་གྲུབ་རྟེན་འབྱུང་གིས་ཁྱབ་ཅིང་། །རྟེན་འབྱུང་སྟོང་པ་ཉིད་ཀྱིས་ཁྱབ། །ཀུན་རྫོབ་རྟེན་འབྱུང་བསླུ་བ་མེད། །དོན་དམ་སྤྲོས་བྲལ་སྟོང་པ་ཉིད། །ཐེག་ཆེན་མཐའ་དག་མདོར་བསྡུ་ན། །ཆོས་ལྔ་དང་ནི་རང་བཞིན་གསུམ། །རྣམ་ཤེས་བརྒྱད་དང་བདག་མེད་གཉིས། །ཐེག་ཆེན་སྡོམ་བཞིའི་ཆོས་ལྔ་ནི། །ཀ་བུམ་ལ་སོགས་མིང་དང་ནི། །གདུང་འདེགས་དོན་བྱེད་སོགས་རྒྱུ་མཚན། །དེ་ལ་མཚན་འཛིན་འཁྲུལ་པ་ལ། །རྟོགས་པ་ཚུལ་

བཞིན་རྟོགས་པ་ལ། །ཡང་དག་པ་ཡི་ཡེ་ཤེས་དང་། །ཆོས་རྣམས་གནས་ལུགས་དེ་བཞིན་ཉིད། །ཀུན་བརྟགས་ལ་ཡང་རི་རྭ་སོགས། །མཚན་ཉིད་ཆད་པའི་ཀུན་བརྟགས་དང་། །རྟེན་འབྲེལ་ཅན་གྱི་ཆོས་ཐམས་ཅད། །རྣམ་གྲངས་པ་ཡི་ཀུན་བརྟགས་གཉིས། །གཉིས་འཛིན་བློ་ཡིས་སྣང་བ་རྣམས། །མ་དག་པ་ཡི་གཞན་དབང་དང་། །སྣོད་བཅུད་དག་པར་སྣང་བ་ལ། །དག་པའི་གཞན་དབང་རྣམ་པ་གཉིས། །ཆོས་ཀྱི་གནས་ལུགས་དེ་ཁོ་ན། །འགྱུར་བ་མེད་པའི་ཡོངས་གྲུབ་དང་། །ཇི་ལྟར་ཡིན་པ་དེ་ལྟར་རྟོགས། །ཕྱིན་ཅི་མ་ལོག་ཡོངས་གྲུབ་གཉིས། །མིང་དང་རྒྱུ་མཚན་ཀུན་བརྟགས་ལ། །རྣམ་པར་རྟོག་པ་གཞན་དབང་དང་། །ཡང་དག་ཡེ་ཤེས་དེ་བཞིན་ཉིད། །ཡོངས་གྲུབ་ཀྱིས་བསྡུས་རང་བཞིན་གསུམ། །རྣམ་ཤེས་བརྒྱད་ནི་ཚོགས་དྲུག་སྟེང་། །ལེན་པའི་རྣམ་ཤེས་ཟབ་ཅིང་ཕྲ། །ས་བོན་ཆུ་བོའི་རྒྱུན་བཞིན་འབབ། །བདག་ཏུ་རྟོག་ན་མི་རུང་གིས། །བྱིས་པ་རྣམས་ལ་ངས་མ་བསྟན། །ཞེས་གསུངས་མ་བསྒྲིབས་ལུང་མ་བསྟན། །སེམས་ནི་ཀུན་ཤེས་རྣམ་ཤེས་སོ། །ངར་སེམས་པ་ནི་ཉོན་ཡིད་དོ། །ཐུན་མོང་འཁོར་ནི་ཀུན་འགྲོ་ལྔ། །རང་གི་ཐུན་མོང་མིན་པའི་འཁོར། །བདག་ཏུ་རྨོངས་དང་བདག་ཏུ་ལྟ།

།བདག་ཏུ་ང་རྒྱལ་བདག་ཏུ་ཆགས། །འཁོར་དགུར་མཚུངས་ལྡན་ཀུན་གཞིར་དམིགས། །བདག་ཏུ་འཛིན་པའི་སེམས་ཡིན་ནོ། །བདག་མེད་གཉིས་ཀྱི་གང་ཟག་བདག །ཕུང་པོ་གཅིག་དང་ཐ་དད་པར། །མེད་པར་རྟོགས་པ་དང་པོ་ཡིན། །གཟུང་བ་རྡུལ་དང་འཛིན་པ་ནི། །སྐད་ཅིག་ཕྱོགས་དུས་ཆས་དབྱེ་བས། །རང་བཞིན་མེད་པར་རྟོགས་པ་ནི། །ཆོས་ཀྱི་བདག་མེད་རྣམ་པར་བཞག །ཐེག་ཆེན་དབུ་མའི་ལྟ་བ་ལ། །རྟོག་པ་རྣམ་པར་ཆད་པ་ན། །བདེན་པ་དབྱེར་མེད་དེ་ཁོ་ན། །རྣམ་གྲངས་མ་ཡིན་དོན་དམ་གང་། །ཐབས་ལམ་ཟབ་མོ་ངོ་འཕྲོད་པ། །རྡོ་རྗེ་ཐེག་པའི་ཁྱད་པར་ཡིན། །འོད་གསལ་རྒྱུད་སྡེ་ནས་གསུངས་པའི། །སེམས་དང་ཡེ་ཤེས་རྣམ་པ་གཉིས། །ཡུལ་རིག་ཙམ་དུ་གཅིག་མོད་དེ། །ཡུལ་ཕྱིར་འབྲང་ནས་ཞེན་པ་དང་། །མི་རྟོག་རང་ངོ་ཤེས་པས་དབྱེ། །ཡིད་དང་ཤེས་རབ་གཉིས་པོ་ཡང་། །རིག་པའི་རྩལ་དུ་གཅིག་ན་ཡང་། །གཟུང་འཛིན་བདེན་པར་ཞེན་པ་དང་། །ཤར་གྲོལ་ཐད་ཀར་ཆོད་པས་ཕྱེ། །ཀུན་གཞི་དང་ནི་ཆོས་སྐུ་གཉིས། །རིག་པ་ཉིད་དུ་གཅིག་གྱུར་ཀྱང་། །གློ་བུར་དྲི་མས་བསྒྲིབས་པ་དང་། །རང་ངོ་ཀ་

དག་ལྡོག་པས་དབྱེ། །ཀུན་གཞི་ཡིད་དང་སེམས་གསུམ་པོ། །ལྷན་སྐྱེས་མ་རིག་མཚུངས་ལྡན་འཁོར། །ཆོས་སྐུ་ཤེས་རབ་ཡེ་ཤེས་གསུམ། །ལྷན་སྐྱེས་ཡེ་ཤེས་མཚུངས་ལྡན་འདས། །འཁོར་འདས་རིག་པའི་གཞི་ལ་གཅིག །རིག་དང་མ་རིག་ཁྱད་པར་རོ། །ལེགས་བཤད་སྦྲང་རྩིའི་ཟིལ་མངར་འདི། །ལུང་རྟོགས་བསྟན་པའི་ཉི་མ་ཡིས། །རིགས་དང་ཆོས་ཀྱིས་བསྲུང་བའི་བུ། །བཤད་སྒྲུབ་བསྟན་པའི་ཉི་མ་ཡི། །སྐྱེས་ཐོབ་ལང་ཚོས་སྒེག་པའི་སླད། །ཀུན་མཁྱེན་ངག་གི་དབང་པོ་ཡིས། །རྗེས་སུ་བཟུང་བའི་སྐལ་བ་ཅན། །འཇམ་དཔལ་གྲུབ་པའི་བློ་གྲོས་སམ། །བརྡ་སྤྲོད་ཀུན་བཤད་བཏགས་མིང་དུ། །སྒྲ་དབྱངས་པདྨའི་མྱུ་གུས་བྲིས། །དགེ་བས་མར་གྱུར་ཡིད་ཅན་ཀུན། །སྤོབས་པའི་གཏེར་བརྒྱད་ཐོབ་གྱུར་ཅིག །སརྦ་མངྒ་ལམ།། །།